REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/509-21

01. decembar 2021. godine

B e o g r a d

ZAPISNIK

54. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 1. DECEMBRA 2021. GODINE

Sednica je počela u 12,40 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Duško Tarbuk, Olivera Pešić, Goran Kovačević, Boban Birmančević, Ana Čarapić i Vojislav Vujić.

Sednici su prisustvovali i: Nikola Vojinović (zamenik člana Odbora Nikole Jolovića), Ana Beloica (zamenik člana Odbora Sonje Vlahović) i Rozalija Ekres (zamenik člana Odbora Zoltana Peka).

Sednici nisu prisustvovali članovi Odbora: Bratimir Vasiljević, Vladimir Marinković, Dušan Bajatović, Ljiljana Kuzmanović Vujaković, Milorad Mijatović, niti njihovi zamenici.

Sednici su prisustvovali:

* predstavnici Komisije za hartije od vrednosti Marko Janković, predsednik, i Biljana Agovska, rukovodilac Službe za finansijsko poslovanje;
* predstavnici Komisije za kontrolu državne pomoći Luka Milošević, sekretar Komisije, i Elena Knežević, viši savetnik;
* predstavnik Fiskalnog saveta Nikola Altiparmakov;
* predstavnici Agencije za energetiku Republike Srbije Dejana Stefanović Kostić, član Saveta Agencije, i Goran Petković, član Saveta Agencije;
* predstavnici Regulatornog tela za elektronske medije Melina Raca, načelnik finansijske službe, i Rastko Stefanović, viši savetnik za ekonomska pitanja.

Na predlog predsednika, Odbor je, jednoglasno (11 glasova za), utvrdio sledeći

D n e v n i r e d:

1. Utvrđivanje Predloga odluke o davanju saglasnosti na Izmene i dopune Finansijskog plana za 2021. godinu Komisije za hartije od vrednosti (broj 400-1940/20 od 2. avgusta 2021. godine);
2. Utvrđivanje Predloga odluke o davanju saglasnosti na Finansijski plan Komisije za hartije od vrednosti za 2022. godinu (broj 400-2165/21 od 29. novembra 2021. godine);
3. Davanje saglasnosti na Predlog druge izmene Finansijskog plana Komisije za kontrolu državne pomoći za 2021. godinu (broj 400-1479/20 od 18. novembra 2021. godine);
4. Davanje saglasnosti na Predlog izmena finansijskog plana Fiskalnog saveta za 2021. godinu (broj 400-1832/20 od 25. oktobra 2021. godine);
5. Davanje saglasnosti na Predlog finansijskog plana Fiskalnog saveta za 2022. godinu (broj 400-2058/21 od 19. novembra 2021. godine);
6. Utvrđivanje Predloga odluke o davanju saglasnosti na Finansijski plan Agencije za energetiku Republike Srbije za 2022. godinu (broj 400-1909/21 od 1. novembra 2021. godine);
7. Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2022. godinu (broj 400-1906/21 od 1. novembra 2021. godine).

Na predlog predsednika, Odbor je jednoglasno (11 glasova za), usvojio predlog da se objedini rasprava o tačkama 1. i 2, kao i o tačkama 4. i 5, s tim da se o svakoj tački Odbor izjašnjava pojedinačno, u sistemu e-parlamenta.

Pre prelaska na rad po utvrđenom dnevnom Odbor je, jednoglasno (11 glasova za), usvojio zapisnike sa 50, 51, 52. i 53. sednice Odbora.

**PRVA I DRUGA TAČKA DNEVNOG REDA: Utvrđivanje Predloga odluke o davanju saglasnosti na Izmene i dopune Finansijskog plana za 2021. godinu Komisije za hartije od vrednosti i Utvrđivanje Predloga odluke o davanju saglasnosti na Finansijski plan Komisije za hartije od vrednosti za 2022. godinu**

Predsednik Odbora Aleksandra Tomić podsetila je članove Odbora da je članom 260. stav 5. Zakona o tržištu kapitala utvrđeno da Finansijski plan za narednu godinu Komisija donosi do 30. novembra tekuće godine i dostavlja ga Narodnoj skupštini na potvrđivanje.

Saglasno navedenim odredbama Zakona o tržištu kapitala, Komisija za hartije od vrednosti dostavila je Narodnoj skupštini 2. avgusta 2021. godine Izmene i dopune Finansijskog plana Komisije za hartije od vrednosti za 2021. godinu, a Finansijski plan za 2022. godinu dostavila je Narodnoj skupštini 29. novembra 2021. godine.

Marko Janković, predsednik Komisije, obrazložio je Izmene i dopune Finansijskog plana Komisije za hartije od vrednosti za 2021. godinu, navodeći da je došlo do povećanja predviđenih rashoda, uzrokovanih procesima javnih nabavki.

Predsednik Komisije obrazložio je i Finansijski plan Komisije za 2022. godinu, navodeći da će rashodi biti uvećani za svega 1,67% za narednu godinu u odnosu na prethodnu.

 Odbor za finansije, republički budžet i kontrolu trošenja javnih sredstava utvrdio je, jednoglasno (11 glasova za), predloge odluka:

1. tačka

 P R E D L O G

 Na osnovu člana 260. stav 5. Zakona o tržištu kapitala („Službeni glasnik RS“, broj 31/11, 112/15, 108/16, 9/20 i 153/20) i člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13 – dr.zakon),

 Narodna skupština Republike Srbije, na \_\_\_\_ sednici \_\_\_\_\_\_\_\_ zasedanja, održanoj \_\_\_\_\_\_\_\_ 2021. godine, donela je

ODLUKU

O DAVANjU SAGLASNOSTI NA IZMENE I DOPUNE FINANSIJSKOG PLANA KOMISIJE ZA HARTIJE OD VREDNOSTI ZA 2021. GODINU

I

Daje se saglasnost na Izmene i dopune Finansijskog plana Komisije za hartije od vrednosti za 2021. godinu.

2. tačka

P R E D L O G

 Na osnovu člana 260. stav 5. Zakona o tržištu kapitala („Službeni glasnik RS“, broj 31/11, 112/15, 108/16, 9/20 i 153/20) i člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13 – dr.zakon),

 Narodna skupština Republike Srbije, na \_\_\_\_ sednici \_\_\_\_\_\_\_\_ zasedanja, održanoj \_\_\_\_\_\_\_\_ 2021. godine, donela je

ODLUKU

O DAVANjU SAGLASNOSTI NA FINANSIJSKI PLAN KOMISIJE ZA HARTIJE OD VREDNOSTI ZA 2022. GODINU

I

Daje se saglasnost na Finansijski plan Komisije za hartije od vrednosti za 2022. godinu.

Predstavnik predlagača na sednici Narodne skupštine po obe tačke dnevnog reda biće predsednik Odbora.

**TREĆA TAČKA DNEVNOG REDA: Davanje saglasnosti na Predlog druge izmene Finansijskog plana Komisije za kontrolu državne pomoći za 2021. godinu**

Predsednik je podsetila da je članom 19. st. 1. i 2. Zakona o kontroli državne pomoći propisano da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost.

 U skladu sa zakonom, Komisija je Odboru za finansije, republički budžet i kontrolu trošenja javnih sredstava dostavila Predlog druge izmene Finansijskog plana Komisije za kontrolu državne pomoći za 2021. godinu na razmatranje i odlučivanje o davanju saglasnosti.

 Luka Milošević, sekretar Komisije, obrazložio je Predlog druge izmene Finansijskog plana Komisije za kontrolu državne pomoći za 2021. godinu. Kao glavni razlog izmena naveo je izmene u Zakonu o budžetu, gde su određene stavke korigovane i smanjena sredstva koja su opredeljena Komisiji, pa je, samim tim, Komisija prilagodila svoj finansijski plan tim izmenama.

Odbor za finansije, republički budžet i kontrolu trošenja javnih sredstava, jednoglasno (12 glasova za) odlučio je da da saglasnost na Predlog druge izmene Finansijskog plana Komisije za kontrolu državne pomoći za 2021. godinu:

O D L U K A

o davanju saglasnosti na Predlog druge izmene Finansijskog plana Komisije za kontrolu državne pomoći za 2021. godinu

 Daje se saglasnost na Predlog druge izmene Finansijskog plana Komisije za kontrolu državne pomoći za 2021. godinu.

**ČETVRTA I PETA TAČKA DNEVNOG REDA: Davanje saglasnosti na Predlog izmena finansijskog plana Fiskalnog saveta za 2021. godinu i Davanje saglasnosti na Predlog finansijskog plana Fiskalnog saveta za 2022. godinu**

Predsednik Odbora dr Aleksandra Tomić je podsetila da je članom 92ć stav 2. Zakona o budžetskom sistemu propisano da se sredstva za rad Fiskalnog saveta obezbeđuju u budžetu Republike Srbije i utvrđuje obaveza članova Fiskalnog saveta da predlog finansijskog plana Fiskalnog saveta dostave nadležnom radnom telu Narodne skupštine na saglasnost.

Fiskalni savet je dana 25. oktobra 2021. godine podneo Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog izmena finansijskog plana Fiskalnog saveta za 2021. godinu, a 19. novembra 2021. godine i Predlog finansijskog plana Fiskalnog saveta za 2022. godinu, radi razmatranja i davanja saglasnosti.

 Nikola Altiparmakov, član Fiskalnog saveta, najpre je obrazložio Predlog izmena finansijskog plana Fiskalnog saveta za 2021. godinu, navodeći kao glavni razlog izmene činjenicu da dva zaposlena, prof.dr Bojan Dimitrijević i prof. Pavle Petrović, nisu stalno zaposeleni, te su sredstva sa odeljka plata prebačena na usluge po ugovoru. Takođe, obrazložio je i Predlog finansijskog plana Fiskalnog saveta za 2022. godinu, gde dolazi do određenog povećanja budžeta, s obzirom na povećanje plata od 7%.

 U diskusiji po ovoj tački dnevnog reda učestvovao je narodni poslanik Veroljub Arsić, koji je izneo neslaganje sa finansijskim planom navodeći da postoje određeni nepotrebni troškovi, između ostalog, to su pretplate na određene nedeljne novine, kao i bilten Kvartalni monitor, s obzirom da Fiskalni savet ne bi trebalo da bude politička organizacija, niti da se bavi politikom uopšte.

 Takođe, u diskusiji je učestvovao i narodni poslanik Goran Kovačević.

4. tačka

Odbor za finansije, republički budžet i kontrolu trošenja javnih sredstava, većinom glasova (9 glasova za i jedan nije glasao), odlučio je da da saglasnost na Predlog izmena finansijskog plana Fiskalnog saveta za 2021. godinu:

O D L U K U

o davanju saglasnosti na Predlog izmena finansijskog plana

Fiskalnog saveta za 2021. godinu

 DAJE SE SAGLASNOST na Predlog izmena finansijskog plana Fiskalnog saveta za 2021.godinu, koji je podneo Fiskalni savet.

5. tačka

Odbor za finansije, republički budžet i kontrolu trošenja javnih sredstava, većinom glasova (10 glasova za i jedan nije glasao), odlučio je da da saglasnost na Predlog finansijskog plana Fiskalnog saveta za 2022. godinu:

O D L U K U

o davanju saglasnosti na Predlog finansijskog plana

Fiskalnog saveta za 2022. godinu

 DAJE SE SAGLASNOST na Predlog finansijskog plana Fiskalnog saveta za 2022. godinu, koji je podneo Fiskalni savet.

**ŠESTA TAČKA DNEVNOG REDA: Utvrđivanje Predloga odluke o davanju saglasnosti na Finansijski plan Agencije za energetiku Republike Srbije za 2022. godinu**

Aleksandra Tomić, predsednik Odbora, podsetila je da je članom 61. stav 1. Zakona o energetici propisano da Agencija za energetiku Republike Srbije donosi finansijski plan kojim se utvrđuju ukupni prihodi i rashodi Agencije koji su neophodni za obavljanje zakonom propisanih obaveza Agencije, politika zarada zaposlenih u Agenciji kojom se obezbeđuje odgovarajući stručan kadar, kao i rezerva za nepredviđene izdatke. Stavom 2. ovog člana propisano je da Agencija samostalno odlučuje o raspodeli sredstava odobrenih finansijskim planom, na način kojim se obezbeđuje sprovođenje nadležnosti utvrđenih Zakonom, kao i da na finansijski plan Agencije saglasnost daje Narodna skupština.

 U skladu sa navedenim, Agencija je dana 1. novembra 2021. godine uputila Narodnoj skupštini Finansijski plan za 2022. godinu.

 Dejana Stefanović Kostić, član Saveta Agencije, obrazložila je Finansijski plan Agencije, navodeći da je urađen u skladu sa makroekonomskim pretpostavkama , u skladu sa inflacijom, koja se planira za 2022. godinu, urađen je racionalno i balansiran je, što znači da su ukupni prihodi jednaki ukupnim rashodima.

U diskusiji po ovoj tački dnevnog reda učestvovali su narodni poslanici Veroljub Arsić i Goran Kovačević, kao i član Saveta Agencije Goran Petković.

Odbor je, jednoglasno (11 glasova za), utvrdio predlog odluke:

PREDLOG

 Na osnovu člana 61. stav 2. Zakona o energetici („Službeni glasnik RS“, broj 145/14, 95/18 - dr. Zakon i 40/21) i člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13),

 Narodna skupština Republike Srbije, na \_\_\_\_\_ sednici \_\_\_\_\_\_\_\_\_\_ Narodne skupštine u 2021. godini, održanoj \_\_\_\_\_\_\_\_\_\_\_ 2021. godine, donela je

O D L U K U

O DAVANjU SAGLASNOSTI NA FINANSIJSKI PLAN

AGENCIJE ZA ENERGETIKU REPUBLIKE SRBIJE ZA 2022. GODINU

I

 Daje se saglasnost na Finansijski plan Agencije za energetiku Republike Srbije za 2022. godinu.

Predstavnik predlagača na sednici Narodne skupštine je predsednik Odbora.

**SEDMA TAČKA DNEVNOG REDA: Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2022. godinu**

Predsednik Odbora podsetila je da je članom 34. st. 1. i 3. Zakona o elektronskim medijima propisano da se finansiranje Regulatornog tela za elektronske medije vrši u skladu sa finansijskim planom koji za svaku godinu donosi Savet Regulatora, kao i da je Regulator dužan da predlog finansijskog plana dostavi odboru Narodne skupštine nadležnom za oblast finansija najkasnije do 1. novembra tekuće godine za narednu godinu. U stavu 4. istog člana propisano je da Narodna skupština daje saglasnost na finansijski plan Regulatora.

Regulatorno telo za elektronske medije je 1. novembra 2021. godine Odboru dostavilo Finansijski plan Regulatornog tela za elektronske medije za 2022. godinu.

Melina Raca, načelnik finansijske službe, obrazložila je Finansijki plan za 2022. godinu, ističući da polazi od stvarnih troškova regulacije, odnosno da planiranje predviđa da se prilikom sastavljanja ukupnih troškova regulacije ne iskazuje višak prihoda nad rashodima, već će se prilikom sastavljanja završnog računa za 2022. godinu višak prihoda nad rashodima uplatiti u budžet Republike Srbije.

Odbor je, jednoglasno (11 glasova za), utvrdio predlog odluke:

PREDLOG

 Na osnovu člana 34. stav 4. Zakona o elektronskim medijima („Službeni glasnik RS“, br. 83/14 i 6/16 – dr. zakon) i člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13),

 Narodna skupština Republike Srbije, na \_\_\_\_\_ sednici \_\_\_\_\_\_ redovnog zasedanja Narodne skupštine u 2021. godini, održanoj \_\_\_\_\_\_\_\_\_\_\_ 2021. godine, donela je

O D L U K U

O DAVANjU SAGLASNOSTI NA FINANSIJSKI PLAN REGULATORNOG TELA ZA ELEKTRONSKE MEDIJE ZA 2022. GODINU

I

 Daje se saglasnost na Finansijski plan Regulatornog tela za elektronske medije za 2022. godinu.

 Predstavnik predlagača na sednici Narodne skupštine je predsednik Odbora.

 Sednica je završena u 14,20 časova.

 Sednica je tonski snimana.

 SEKRETAR PREDSEDNIK

 Tijana Ignjatović dr Aleksandra Tomić